Ole Hækkerup (S), 2013-05-07:
Jeg har helt grundlæggende den holdning, at når det gælder udvisning af udenlandske statsborgere, der har begået kriminalitet i Danmark, skal alle muligheder bruges.
Det er også min oplevelse, hvis jeg spørger min kære partifælle justitsministeren, at det gør man.
Så ved jeg godt, at vi har en begrænsning – og den kender hr. Peter Skaarup sikkert godt – som ligger i den europæiske menneskerettighedskonvention osv., men alle, vi kan få udvist, skal vi få udvist.
Det er simpelt hen min grundlæggende politiske holdning, og det er også min oplevelse, at det er det, domstolene forsøger i dag.
Altså, når vi har de her tilfælde af grov kriminalitet, er vi jo ikke inde i trappestigemodeller osv.; så er det jo direkte at undersøge muligheden for at foretage udvisning.
Tak, formand.
Som det allerede er fremgået, er det rigtigt, at vi igennem den seneste tid har set, hvad de fleste vel er enige om er en helt uacceptabel bandekonflikt, som udvikler sig i særlig det storkøbenhavnske område.
Jeg tror heller ikke, der er megen uenighed om, at det skal vi hverken som borgere eller samfund på nogen måde acceptere eller tolerere for den sags skyld.
Det er også allerede blevet sagt, at vi skal bakke op om politiet.
Politiet har jo været effektivt med ransagninger og razziaer.
Det skal vi først og fremmest, fordi noget af det mest effektive værn mod banderne lige præcis er, at det at være en bande skal føre til, at man skal straffes for de ulovligheder, man måtte have begået.
Vi skal have et effektivt politi, der afskrækker andre, der måske ellers kunne føle sig tiltrukket af livet i banderne, og det skal ikke give respekt eller være et nemt liv at være uden for samfundet i en bande.
Det skal give et liv i fængsel.
Af samme grund er noget af det vigtigste ved forliget om politiet – som en bred gruppe af partier her i Folketinget i øvrigt indgik – også, at der ud over den taskforce, vi allerede har til at tage sig af rocker- og bandekriminalitet, skulle oprettes endnu en taskforce.
Det er selvfølgelig for at gøre endnu mere ved rocker- og bandekriminaliteten.
Det er også af samme grund, synes jeg, at det er vigtigt, at politiets organisation er blevet indrettet så fleksibelt, at man kan flytte rundt på ressourcer og mandskab, så de kommer derhen, hvor der er størst behov.
Jeg tror ikke, der er nogen, der er i tvivl om, at hovedopgaven for dansk politi mindst det seneste halve år i virkeligheden har været den konflikt, der udspringer af rocker- og bandemiljøet.
Aktiviteten er omsiggribende, og i den forbindelse er det værd at nævne den melding, som Politiets Efterretningstjeneste kom med for noget tid siden, om, at der også er nogle fra bandemiljøet, som tager del i konflikter uden for landets grænser, særlig i Syrien.
Folk, der på den måde kaster sig ud i fanatisme eller fundamentalisme, hører jo i virkeligheden dybest set ikke hjemme i Danmark.
Kan Politiets Efterretningstjeneste og politiet finde grundlag for at sigte dem, skal det selvfølgelig ske.
Ministeren nævnte i sin redegørelse det her med, at der er rejst 644 sigtelser mod 505 personer.
Det er udtryk for, at politiet i virkeligheden er i gang med at løse opgaven.
Det vil selvsagt med tiden også betyde flere fængslede.
Det er en opgave, som fængslerne og Kriminalforsorgen kommer til at stå med i de kommende år.
Jeg undrer mig i øvrigt lidt over, at de, der har rejst forespørgslen, ikke har kunnet anbefale aftalen til deres folketingsgruppe.
I aftalen ligger der bl.a. mentorordninger for indsatte, der vil ud af banderne.
Så må man jo helt generelt sige, hvis vi ser på rocker- og bandekriminaliteten, at det jo desværre ikke er første gang, at vi i det danske samfund rammes af denne type kriminalitet.
Vi skal som samfund altid være parat til at se på, hvad vi kan gøre for at komme til at stå så stærkt som muligt over for netop rocker- og bandekriminaliteten.
Det udvikler sig jo fra gang til gang.
På den baggrund skal jeg på vegne af Socialdemokraterne, SF, De Radikale og Enhedslisten fremsætte følgende forslag til vedtagelse:
Forslag til vedtagelse »Folketinget tager på det kraftigste afstand fra den seneste tids voldelige konfrontationer i rocker- og bandemiljøet.
Det er uacceptabelt, skaber utryghed og sætter uskyldige menneskers liv i fare.
Derfor skal de ansvarlige stilles til regnskab.
Folketinget noterer sig med tilfredshed, at politiet har forstærket indsatsen mod rocker- og bandemiljøet, og at politiet har ydet og fortsat yder en massiv og ekstraordinær indsats for at skabe tryghed for de borgere, der bor og færdes i de berørte områder.
Det gælder den politimæssige indsats, arbejdet med at få bandemedlemmerne ud af miljøet og indsatsen for at få brudt bandernes »fødekæde« gennem et effektivt kriminalpræventivt arbejde.
Folketinget understreger derfor, at en sådan indsats kræver et intensivt samarbejde mellem de relevante myndigheder, herunder kommunerne og politiet, folkeskolerne samt civilsamfundet i de berørte lokalområder.«